གེ་སར་ཞེས་པའི་མིང་གི་གོ་དོན་ཅི་ཡིན་དཔྱད་པར་དང་ཐོག་གནད་དོན་འདི་འདྲ་ཞིག་ཐག་ཆོད་དགོས་པ་འདུག་སྙམ་སྟེ།གེ་སར་ཞེས་པའི་མཚན་འདི་བོད་སྤྱི་སྐད་ཀྱི་ཆ་ནས་བཏགས་པའམ་ཡང་ན་ས་ཁུལ་རང་བཞིན་གྱི་ཁ་སྐད་དམ་ཕལ་སྐད་ལས་གྲུབ་པ་ཡིན་མིན་འདིའོ།རང་རེའི་མཁས་པ་མི་ཉུང་བ་ཞིག་གིས་གླིང་སྒྲུང་གི་གདོད་མའི་ཞིང་ས་སྟེ་རྗོད་བྱེད་ངག་ཐོག་གི་ཁྱད་ཆོས་དེ་དོགས་མེད་གཡེང་བ་བཏང་ཐོག་ཡིག་འབྲུ་ནག་འདེད་ཀྱིས་ཚིག་མཛོད་ཀྱི་འགྲེལ་པ་འབའ་ཞིག་གི་རྗེས་སུ་འབྲངས་ནས་དེ་ནི་བློ་རིག་མེ་ཏོག་པདྨའི་ཟེའུ་འབྲུ་བཞིན་འབུས་པས་ན་གེ་སར་དང་།ཡང་ན་གཡུལ་ན་བརྟན་པའི་དཔའ་བོ་འགྲན་ཟླ་བྲལ་བས་ན་གེ་སར་ཟེར་བའི་དོན་འགྲེལ་གནང་ཡོད།འོན་ཀྱང་བདག་གི་ངོས་འཛིན་ལྟར་ན།གླིང་སྒྲུང་ནི་མཐོ་བོད་མི་རིགས་འདི་ཐོག་མར་གསར་ཆགས་དང་རིམ་བཞིན་འཕེལ་འགྲིབ་བྱུང་བའི་ལོ་རྒྱུས་བརྗོད་བྱར་ཟིན་པའི་གདོད་མའི་སྙན་རྩོམ་ཞིག་ཡིན་པ་དང་།འདིའི་རྗོད་བྱེད་ངག་གི་ཁྱད་ཆོས་ནི་ཡུལ་སྐད་ཆེན་མོ་གསུམ་དུ་དབྱེ་བའི་ཁམས་ཕྱོགས་ཡུལ་སྐད་ཀྱི་ཁོངས་སུ་གཏོགས་པ་ནི་ཐེ་ཚོམ་མེད་པའི་ཐུན་མོང་བའི་ལྟ་བ་ཞིག་རེད།དེས་ན་ང་ཚོས་ཁམས་ཕྱོགས་ཡུལ་སྐད་ཀྱིས་གཞི་གྲུབ་པའི་སྙན་རྩོམ་གྱི་ཐ་སྙད་མིང་ཚིག་གང་ཞིག་དཔྱད་པ་ལ་དམིགས་བསལ་གྱི་འཚོ་བའི་ཁོར་ཡུག་དེ་དམ་པོར་འཛིན་ཐོག་དེའི་ཡུལ་སྐད་ཀྱི་ཁྱད་གཞི་དང་ཁྱད་ཆོས་ཟུར་དུ་འབྲེལ་ནས་ཞིབ་འཇུག་བྱས་ན་དོན་དེར་གནད་དུ་འཕིགས་པའི་སྡོམ་ཚིག་ཅིག་གཞི་ནས་འཇོག་ཐུབ་པ་ཡིནས་སྙམ།